185 inwoners in Mamelodi van dakke gered | Netwerk24
Deur Brümilda Swartbooi 09 Desember 2019 18:58
Sinkdakhuise in Mamelodi is deur die kitsvloede verwoes.Foto: Verskaf
Vloedwater het Maandag meer as 80 gesinne se sinkdakhuise in Mamelodi verwoes.
Minstens 185 inwoners van 'n informele nedersetting het op die dakke van hul sinkdakhuise om hulp gewag toe hul huise oorstroom is, sê Charles Mabaso, woordvoerder van die Tshwane-nooddienste.
"'n Baba van vier dae oud is die jongste inwoner wat deur ons gered is. Die inwoners van Mamelodi is tydens die reddingsoperasie deur Swift Water Rescue Crews van Tshwane en die polisie gered," sê Mabaso.
Een inwoner is deur 'n helikopter van die Suid-Afrikaanse Weermag gered waar hy in 'n stroom vasgevang was.
Inwoners kyk hoe 'n helikopter 'n inwoner red. Die man het geen beserings opgedoen nie.Foto: Verskaf
Hy sê dit is nog te vroeg om te sê of daar mense dood is. "Ons sal dit eers later kan bevestig, maar sover is niemand ernstig beseer nie."
Mabaso sê 'n volledige ondersoek sal gedoen word om die skade te bepaal. Die meeste van die inwoners se besittings is in die oorstromings beskadig en die mense word in die Mamelodi-stadsaal gehuisves.
In Bronkhorstspruit is vier mense ook deur reddingswerkers gered.
Panyaza Lesufi, LUR vir Gautengse onderwysdepartement, het die omgewing besoek waar sinkdakhuise verwoes is.Foto: Verskaf
Karen Meyer, burgemeesterskomiteelid verantwoordelik vir gemeenskapsveiligheid en nooddienste, sê sy beskou dit egter nog nie as 'n ramp nie.
"Ons beskou dit egter in 'n ernstige lig. Tans het ons alles onder beheer. Maar wanneer daar nie genoeg mannekrag is nie, kan ons dit as 'n ramp beskou."
Meyer sê daar is plekke waar mense kos, klere of ander benodigdhede kan aflaai vir mense wat skade gely het en alles verloor het. Een van die plekke is die Centurion- brandweerstasie.
Panyaza Lesufi, LUR van Gautengse onderwysdepartement, het die inwoners besoek. "Ons moet die armes beskerm. Ons sal die mense vir die volgende 48 uur dra totdat alles onder beheer is."